Sveitakaffi mun leggja áherslu á hráefni úr sveitinni Í liðinni viku tók til starfa nýtt ferðaþjónustu-fyrirtæki í Reykholtsdal í Borgarfirði . Fjögur systkini frá Grímsstöðum hafa tekið sig saman og stofnað veitingastaðinn Sveitakaffi og jafnframt tekið á leigu golfskálann Byrgishól sem er við Reykholtdalsvöll , í Nesi . Jarðirnar Grímsstaðir og Nes liggja einmitt saman , nokkru neðar í norðanverðum dalnum en Reykholt . Systkinin heita Kristbjörg , Hannes , Gréta og Jóhanna Sjöfn , Guðmundarbörn . Öll stunda þau aðra vinnu en munu skipta á milli sín verkum og nýta hæfileika sína hvert á sínu sviði . Hannes er lærður matreiðslumaður og rak meðal annars veitingastaðinn Madonnu í Reykjavík þar til á síðasta ári . Kristbjörg rekur ásamt Sigurði Braga Sigurðssyni eiginmanni sínum trésmíðaverkstæðið Fanntófell í Reykjavík , en það fyrirtæki hóf einmitt göngu sína í Reykholti fyrir um kvartöld . Gréta starfar sem lyfjatæknir í Reykjavík en Jóhanna Sjöfn býr og starfar í sveitinni , rekur m.a . Hönnubúð í Reykholti og framleiðir auk þess smyrsl úr íslenskum jurtum , en hún er menntuð í ferðamálafræðum . Blaðamaður Skessuhorns settist niður með þeim Hönnu Sjöfn og Kristbjörgu í síðustu viku og fékk að forvitnast lítillega um væntanlega starfsemi í Sveitakaffi . Viðtalið við Hönnu Sjöfn og Kristbjörgu má finna í Skessuhorni vikunnar sem kom út í dag .